**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. április 24. (hétfő) 16 óra 30 perc**

**Meghívottak:** Dr. Szabó András elnök, Bánóczi Margit, dr. Klein Katalin, Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Gerely Gábor képviselő, Honti Zoltán képviselő, Tegzes Endre képviselő, Fodor Attila képviselő, Papp István jegyző, dr. Halmosi-Rokaj Odett aljegyző, Grégerné Papp Ildikó osztályvezető, Szelicsánné Szajáni Piroska, Solymári Ezüstkor Szociális Gondozó Központ

**Megjelentek:** Dr. Szabó András elnök, Bánóczi Margit, Karczewicz Ágnes, Pintér Tünde, dr. Klein Katalin, Kiszelné Mohos Katalin polgármester, Tegzes Endre képviselő, Papp István jegyző, dr. Halmosi-Rokaj Odett aljegyző, Grégerné Papp Ildikó osztályvezető, Szelicsánné Szajáni Piroska, Veverka Zsuzsanna Solymári Ezüstkor Szociális Gondozó Központ, Kissné Szalay Erzsébet jegyzőkönyvvezető

**dr. Szabó András elnök:** Köszöntöm a megjelenteket. Megállapítom, hogy az Egészségügyi és szociális bizottság 5 fővel jelen van, határozatképes. Egy napirendi pontunk van. Ha nincs hozzászólás, akkor felteszem szavazásra a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**8/2017. (IV. 24.) HATÁROZATA**

**Tárgy: Az Egészségügyi és szociális bizottság 2017. április 24-i ülésének napirendje**

Nagykovácsi Nagyközség Önkormányzat Egészségügyi és szociális bizottsága úgy dönt, hogy 2017. április 24-i ülésén az alábbi napirendet tárgyalja:

1. **Beszámoló a Solymári Ezüstkor Szociális Gondozóközpont 2016. évi tevékenységéről E – 51**

**Határidő**: azonnal

**Felelős**: EÜB elnök

**1. naprendi pont**

**Beszámoló a Solymári Ezüstkor Szociális Gondozóközpont 2016. évi tevékenységéről**

**dr. Szabó András elnök:** Átadom a szót az előadónak, Grégerné Papp Ildikó osztályvezető asszonynak. hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**dr. Szabó András elnök:** Köszönöm. Most pedig átadom a szót Szelicsánné Szajáni Piroska intézményvezetőnek, hogy ismertesse a beszámolót.

**Szelicsánné Szajáni Piroska intézményvezető**: A beszámolóban a 2016. évről próbáltuk összeszedni a legszükségesebb statisztikai adatokat. A kérdésekre szívesen válaszolok, ha vannak, de szerintem a beszámoló lényege a végén van. Ebben az ügyben szeretnék segítséget kérni a bizottságtól. 2012. februárjában kaptuk meg a működési engedélyt. Ezt úgy kaptuk meg, hogy a polgármesteri hivatalban volt egy kijelölt szoba számunkra. Akkor a Kormányhivatal folyamatosan jelezte, hogy ezt egy átmeneti megoldásnak tekinti, és az előírásoknak megfelelően teljesítsük a szükséges feltételeket. Akkor kaptuk meg azt a lehetőséget, hogy a Pók utcába költözzünk, akkor csak mi voltunk az épületben. Akkor még intézményfenntartói társulásként kaptuk meg a működési engedélyt, ez azt jelentette, hogy mind Nagykovácsi, mind Solymár Önkormányzata feleős az intézmény létéért. Ebben következett változás 2013. július 1-jével. Azóta feladatellátási szerződés alapján látjuk el a feladatunkat. Időközben beköltözött az épületbe a NATÜ. Ezt azért fontos tudni, mert május végére várunk egy átfogó kormányhivatali ellenőrzést. Egy nagyon átfogó ellenőrzésre számítunk, ami részletesen kitér az infrastruktúrára is. Amennyiben bármi szabálytalanságot találnak, az nem Nagykovácsit érinti, hanem a solymári működési engedélyt. Én úgy gondolom, hogy intézményvezetőként nem vállalhatom azt fel, hogy Solymáron, ahol 85 millió Ft-os költségvetésből gazdálkodunk, gyönyörű környezetben, mindennek megfelelve, hogy én ezt kockáztassam. Viszont a jelenlegi állapot az, hogy a NATÜ-vel ugyan nagyon jó a kapcsolatunk, de ők nem tudnak nekünk mindenben segíteni. Az, hogy egy családsegítő és gyermekjóléti szolgálathoz úgy jönnek be a klienseink, hogy két konténer alkoholos üveg van az udvarunkon a bejárattal szemben, nylonokban lerakva, ételmaradékkal, úgy gondolom, hogy ez tarthatatlan. A NATÜ próbál rendet tartani, de hétvégén a lakosok a bezárt kapun is bedobálják a hulladékot. De hogy fogadjunk így mi hitelesen ügyfeleket? Ez a legnagyobb problémánk. Emellett a táblán az szerepel, hogy Solymár. Ezt mi így nem tudjuk tartósan felvállalni, ellenőrzés ide vagy oda. Ebben szeretnék segítséget kérni. Nekünk az egyik legfontosabb feladatunk a prevenció. De azt nem tudjuk megoldani, hogy az anyukák a babakocsikkal az összetörött üvegeken tolják be a gyerekeiket. Ez nem prevenció. Jelenleg a családgondozó kolléganők inkább járják körbe a települést. és mennek ki házról házra, mert nem olyan a környezet. Emellett komoly problémát okozott a téli időszakban a fűtés problémája is. A hivatal ennek kapcsán felvette velünk a kapcsolatot, ezt köszönöm. Az internet a másik, ami szintén nem működik, mert egy vasbeton födém van a két szint között. Ezt is meg kell oldani, mert nem tudjuk a napi jelentési kötelezettségünket teljesíteni. Mindig lépünk előre, de azt szeretném kérni, hogy ezt úgy oldjuk meg, hogy méltó legyen a feladatához. Azt kérdezem, hogy bármelyik másik intézmény udvarán ezt meg lehet csinálni.

**dr. Szabó András elnök:** Köszönöm. De azt szeretném mondani, hogy most nekünk a beszámolót kell elfogadnunk. Ezért szeretném ketté választani a kérdést. Egyszer van a beszámoló, másrészt pedig a jelenlegi problémák. Tehát először megkérdezem a bizottságot, hogy a 2016. évi beszámolóval kapcsolatban van-e kérdés.

**Kiszelné Mohos Katalin polgármester**: Hangsúlyozni szeretném, hogy az előterjesztésünk témája a tevékenységről szóló beszámoló. Megnyugtatnék mindenkit, hogy nem fogják bezárni az épületet azért, mert nem a legideálisabbak a körülmények, mert nem ez a cél. A cél az, hogy a lehető legjobb lehetőségeket megtaláljuk. Nem tudunk másik épületet biztosítani. Több szervezet vár helyre, de nincsen üres szoba sem. De mindent meg fogunk tenni. A fűtést a következő szezonra igyekszünk megoldani, a szeméttel kapcsolatban azt tudom mondani, hogy lakossági igény, hogy legyen ilyen gyűjtés. Az óvodában is van ilyen udvar, folyamatosan ott kell lenni a gondnoknak, aki rendben tartja. Azt lehet tenni esetlegesen, hogy nyitvatartási időt kell szabni, igaz, ha a zárt kapun is bedobják, akkor ez sem segít. Nagykovácsi lakosságának megnevelését egyik napról a másikra nem tudjuk megígérni, de mi mindent megteszünk.

**dr. Klein Katalin:** Kérdezném, hogy a félfogadás és ügyeleti idő, ami 16 óra, az ugyanazt jelenti-e.

**Szelicsánné Szajáni Piroska intézményvezető:** Igen. Hétfő és szerda délután, kedden és csütörtökön délelőtt van ügyfélfogadás.

**dr. Klein Katalin:** A másik, hogy 2015 óta van-e növekedés a gondozásba vett gyerekek számában. Plusz 10 gyermek került újra nyilvántartásba, ez szerepel, de ez mit jelent.

**Vereska Zsuzsa:** Átalakult időközben az adminisztráció. Azt lehet mondani, hogy inkább a családok szempontjából van növekedés. Így elmondhatjuk, hogy az érintett gyermekek száma is növekedett.

**dr. Szabó András elnök:** Köszönöm. Amennyiben a beszámolóhoz kapcsolódóan nincs több hozzászólás, akkor az előterjesztésben foglalt határozati javaslatról szavazzunk. Utána majd visszatérünk az elhangzott problémához. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**9/2017. (IV. 24.) HATÁROZATA**

**Tárgy: Beszámoló a Solymári Ezüstkor Szociális Gondozó Központ 2016. évi tevékenységéről**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek az Ezüstkor Szociális Gondozó Központ 2016. évi szakmai beszámolójának elfogadását.

**Határidő**: azonnal

**Felelős**:Polgármester

**dr. Szabó András elnök**: Köszönöm szépen. most visszatérve az elhangzottakra. Ez a probléma most azért került ide, mert jön az ellenőrzés. Ettől én annyira nem tartok, mert ezt a feladatot mindenképpen el kell látni. Nem tartom valószínűnek, hogy bezárnák az intézményt. Az, hogy észrevételeket tesznek, az pedig kötelező érvényű lesz az önkormányzatra nézve, és akkor ennek megfelelően az önkormányzat megteszi majd a szükséges lépéseket. Úgy gondolom, hogy a bizottság továbbítaná az önkormányzat felé, hogy ez a probléma felmerült, és várjuk a javaslatokat, hogy lehetne ezt a problémát megoldani. Azt gondolom, hogy ezt írásban is be lehetne nyújtani az önkormányzatnak a Kormányhivatal javaslatával együtt. Van-e további hozzászólás?

**dr. Klein Katalin**: Az elhangzottakkal egyetértek, és mélységesen fel vagyok háborodva, hogy ezt az állapotot tűrjük. Én is azt mondom, hogy sürgősen ki kell valamit találni. Annyira borzasztó látvány ott a szeméthegy. Nekem egy közbenső javaslatom lenne. A Faluház a mi intézményünk, és intézményvezető asszonnyal kellene egyeztetni a használatával kapcsolatban. A Faluház beosztását elkértem, rugalmasan minden nap van szabad 4 órájuk. Ha nincs, akkor külsősök által szervezett program van, amit gondolom, rugalmasan lehet alakítani. Az ügyfélfogadást oda lehetne vinni, mert ez kulturált, egy négy órás megbeszélésre alkalmas.

**dr. Szabó András elnök:** Továbbra is azt gondolom, hogy a téma rendkívül fontos, a javaslatokat meghallgatjuk, de nem a mi bizottságunk feladata, hogy ezt a problémát megoldja. A Pénzügyi bizottság elnökének ajánlom, hogy a mai ülésen az egyebek keretében beszéljenek erről a kérdésről.

**Bánóczi Margit**: Egyetértek ezzel a panasszal. Én a magam részéről abban nem reménykedem, hogy a falu lakosságának azt a bizonyos rétegét meg tudjuk változtatni, de szabályokkal esetleg lehet rájuk hatni. Én azt támogatnám, hogy a szelektív hulladékgyűjtést fejezzük be azon a területen. Számtalan településen, kerületben megszüntették már ezeket a szigeteket, mert a lakosság még nem érett meg erre.

**Kiszelné Mohos Katalin polgármester**: Klein Katalinnak válaszolnék. Nem hiszem, hogy az intézménynek az megoldás lenne, ha a háttéranyagaik, eszközeik és a fogadó óráik más-más épületben lennének. Ez inkább megnehezítené a munkájukat. Arról nem beszélve, hogy a Faluházban is gondok vannak a fűtéssel. A szelektív gyűjtéssel kapcsolatban pedig szeretném elmondani, hogy inkább azon kellene gondolkodni, hogy mi az, amiből nincs háznál gyűjtés, és csak abból tartani konténert, abból viszont több konténert. De azt is látjuk, hogy nem az a probléma, hogy ott a szelektív sziget, hanem, hogy mást is oda visznek.

**dr. Szabó András elnök**: Köszönöm. Szeretném javasolni, hogy most zárjuk le ezt a témát, mert nem vagyunk döntési helyzetben. Azt vállaljuk, hogy továbbítjuk ezt a problémát. Én azt támogatnám, hogy válasszuk szét ezt a két funkciót. Ott helyben működjön a gyermekjóléti szolgálat, a hulladéknak pedig találjunk más megoldást. De ez egy másik bizottság feladata.

**Szelicsánné Szajáni Piroska intézményvezető:** Még szeretném hozzáfűzni a bezárással kapcsolatban, hogy amikor mi megkaptuk erre az épületre az engedélyt, nem ez volt a helyzet. A megtekintett állapothoz képest van egy nagy eltérés, ha ezt látják, valószínűleg nem kaptuk volna meg az engedélyt. Nem zárják be az épületet, igen, de a működésünk meginog. Az a kellemetlen, hogy egy esetkonferenciát már nem Nagykovácsiban tartunk meg, hanem Solymáron, nehogy ezt lássa valaki. A solymári intézmény alkalmazkodik ahhoz, hogy a nagykovácsi feladatokat el tudjuk látni, ez nekünk problémát okoz.

**dr. Szabó András elnök**: Köszönöm szépen. Úgy gondolom, hogy erről a problémáról inkább a Pénzügyi bizottságnak kellene beszélni. Amennyiben nincs több hozzászólás, a bizottság ülését 17 óra 05 perckor lezárom.

K.m.f.

dr. Szabó András Bánóczi Margit

elnök tag